Жұмабай К.С.,

Қазақ тілі және әдебиеті пәні мұғалімі

«№4 орта мектеп» КММ

Жітіқара ауданы, Жітіқара қ.

«АБАЙ МҰРАЛАРЫНЫҢ ПЕДАГОГИКАЛЫҚ ҚҰНДЫЛЫҒЫ»

Жүрегіңнің түбіне терең бойла,

Мен бір жұмбақ адаммын, оны да ойла.

Соқтықпалы, соқпақсыз жерде өстім,

Мыңмен жалғыз алыстым, кінә қойма.

Қазақ халқының ұлы ақыны – Абай, болашақ ұрпаққа сөзін осылай арнады. Бұл өткеннің құлазыған ғасырларынан өзіне бейтаныс, басқа, бірақ жарқын болашаққа сенімді жол салған ақынның айтқан сөзі еді.Даланы торлаған надандық түнегіне ол шам-шырақтай сәуле төкті және таңы атып, күні шығатын жаққа апаратын жолды өз халқына талмастан көрсетті.

Біз Абайды қазір қараңғы жұмбақ ретінде емес, қазақ әдебиетінің шам—шырағы ретінде қабылдаймыз.[1, 447 б.]

Ұлы Абай – қазақ халқының руханияты мен мәдениетінің символы. Оның ілімі халықтың рухани жаңғыруымен тығыз байланысты, ал даналығы қазіргі заманмен үндес. Абай шығармашылығымен танысу сананы оятып, ойға ой қосады, жаңа көңіл күй мен сезімге бөлейді, асыл армандарға жетелейді, өзіңді өзің талдап тазаруға итермелейді.Кемеңгер бейнесі көптеген аса көрнекті ақындар мен жазушылардың, суретшілердің назарын аударып келеді. Ұлы ақын өз дәуірінің ар-ожданы болған сол кезеңдегі қазақ қоғамдық ойы мен әдебиеті Абай есімімен тығыз байланысты болды.

Абайды тану – жалпы қазақ әдебиетін тану тәрізді әлі жас ғылым. Оның жетіскен шама-шарқымен қатар, әлі олқылығы, кемшілігі де көп.Бірақ бұл үрдіс өсіп келе жатқан және қазақ әдебиетінің өзге тарауларын тануымыздан көрі өнімдірек өскелеңдеп келе жатқан ғылым тарауы екенін де жұртшылық біледі. [2, 276 б.] Бізде Абайды тану жұмысына, тек әдебиетші ғана ат салысып отырған жоқ.Тарихшылар, тілшілер, көркемөнер зерттеушілері, педагогтар және тағы да осыларға жалғас әр саланың мамандары тарапынан үлестер қосылып келеді.

Басы әдебиеттік зерттеулерден бастап, жаңағы айтылған әр салада Абайды зерттеушілердің бәрін алсақ, барлық тобымыз да алғашқы кезеңдермен салыстырғанда өсе түскен, жұртшылық тани түскен табыстарымыз жоқ емес. Сонымен қатар алғашқы зерттеу кезеңдерінде сол аталған топтың ішінде әрқайсымызда, әр дәрежеде және әр алуан қателіктер болғаны да рас.Бірақ қателесе жүріп – іздендік, іздене жүріп - өстік.Абайды тану ғылымы да соған орай әуелгі шалағай, қателігі мол сатыдан басталып, бері басқан сайын біртіңдеп өсе түсті.Сөйтіп, зерттеушілік ойлар өсумен қатар Абайды тану ғылымы да аздап кеңейіп келеді деп айтуға болады.

Өлді деуге сыя ма, ойлаңдаршы,

Өлмейтұғын артына сөз қалдырған? –

Осы өлең шумақтарын естіген бойда денеміз түршігеді, себебі Абай өлген жан емес. Ақын жолы халық жолымен, тарих жолымен қабыса табысқан шақта оның өзіне өлім жоқ,сөзіне заман, дәурен шегі жоқ.Біздің дәуірімізге әрі бұрынғы, әрі бүгінгі Абай болып, келешек заман үшін де тарих аспанындағы бір тұрақты нұры болып шырқау бармақ.Ол болашақ күндерде де Абай әрі бұрынғы, әрі ар жағындағы келешектің өлмес,өшпес тұрғыласы,күн шуағы, айықпас күнгей биігі болып тұрмақ [1, 453 б.].

Абайды тану, таныту істері тек қазақ тілінде ғана болмай, орыс тілінде де едәуір молайды.Және басқа да туысқан елдердің көбінің тіліне де Абай шығармалары аударылып басылып, әр алуан тексерулер, зерттеулер шықты.Ұлы ақынның мұралары, ғылымдық дұрыс жол бойынша жазылған жылдарымен, хронологиялық тәртіппен тізілді.Ақын шығармалары бұлайша топтау, Абайдың ең алғаш бала шағында айта бастаған өлеңдерінен бастап, ең соңғы өлең жылындағы өлеңдеріне келіп аяқтайды.Бұлайша тізілгенде Абайдың ақындық еңбек жолы қалайша өсіп, дамығанын айқын аңғаруға болады.Тек шығармалары Абайдың өзі тірісінде түгел жинақталмағандықтан, бір топ өлеңдер жылы белгісіз шығармалар боп, амалсыздан бөлек топқа алынғаны бар.Абай болса осы кезеңнен соң ақындықтың кең өрісіне шыққан кезінде:

Ескі бише отырман бос мақалдап,

Ескі ақынша мал үшін тұрман зарлап.

Сөз түзелді, тыңдаушы, сен де түзел,

Сендерге де келейін енді аяңдап, -

деп, тың жол бастады. Ескіге сын, надандық түнегіне үкім айтам деді.Орыс халқының ұлы шыншыл даналары Пушкиндер, Салтыков-Щедриндер қалай айтса, соларша қамыңды жеп, алдыңды меңзеп айтамын деді. [3, 18 б. ]

Сонда дана ақынның өз халқынан және жалпы адам баласының өнер-ой байлығынан алған үш үлкен салалы түп-төркіні барын байқауға болады.

Мұның біріншісі – қазақ халқының, есте жоқ есі заманнан жиып, өсіріп келген өз даналығы, халықтың ауызша әдебиет қоры, ақын Абай осы қордан көп нәр алып, сол арқылы өз өлеңін көп көркейтті.

Екінші бір қол артқан қазынасы - араб, парсы, түрік тіліндегі шығыстың көркем классикалық поэзиясы.

Үшінші үлкен өнер, мол азық алған зор саласы – орыс халқының мәдениеті және сол арқылы Еуропа мәдениеті.Осы соңғы өріске құлаш созған Абай өз заманы үшін әрі жаңа тарих, жаңа дәуірдің басы, әрі кең майдан келешек еді. [4, 6 б.].

Абайдың ақындық бітіміндегі ең бір ірі жағы осы айтқан үш қазынаның қайсысына барса да құр ғана үйренуші, еліктеуші боп барған жоқ.Қайдан алсын, нені алсын – баршасын да өзінің үлкен ойлы, терең толғаулы ірі ақындық ерекшелігі арқылы үнемі өз елегінен өткізіп, өз өнерімен мықтап қорытып, өзінің қайнар жүрегінен шыққан бұйым-табысы етіп ала білді.

Енді осы айтылған үш салаға жеке-жеке тоқтап, оның өзгешеліктерін айтып кетуім керек.

Абайдың 80-90 жылдар арасындағы өлеңдерінің көпшілігі сол кездегі ауылдың, ауылдағы қоғамның өзгеше қалып құрылысына арналған, өзінің тұсындағы қауымның тағдырын талдауға арналған.Осымен қатар өз халқының ой қазынасының барлығын да санап саралап шығады.Қоғам бірлігі, халқының тарихына жаңалық тілеген ақынның жаңа мұрат жолы, ақындық бағдарламасы да көрінеді.Міне , осы алуандас шығармаларының барлығында Абайдың мол араласқаны қазақ халқының өз қазыынасы болады.

Бірақ дәл сол кездің өзінде де ақын халық шығармасында айтылмаған тың сөзді айтады.Дүниені өзінің жаңаша тануына орай жаңаша сезім, жаңа ой айтқанда Абай тіл сөздігі, өлең көріктеу өрнегі де басқаша, өзінше шығады. Қазақтың елдігімен, тарихымен, бұрынғы қазынасымен жалғаса отырып, соны өсіріп, өрістетіп, Абай айтқан жаңашылдық әлденешеу.Бірақ бар тарауындағы бір ерекшелік: соның бәрін жаңа дәуірге бастайын деген ағартушы ақын өзінен бұрынғы ақынның бәрінен басқаша айтуында. [2, 289 б.].

Сондайлық басқаша тың жаңалықты Абай Шығыс әдебиетінің қорына қол артқан кезде де мол тауып отырады.Абай өзінің жас шағынан жақсы білген классик ақындарды: Фирдоуси, Низами, Шейх Сағди, Хожа Хафиз, Науаи, Фазулилерді өмір бойы зор қадірлеп өткен.Ерте кезде оларға еліктеп жазған шығармалары да болған. Кейін Низами, Науаи жырлаған Ескендір жайын, Аристотель жайын Батыс әңгімелерінен алып қосқан жаңа сарындармен көркейтіп, жыр дастан етеді. [1, 456 б.].

Абай шығармалары әлемнің көптеген тілдеріне аударылған, оның ақындық талантына шет елдердің ақындары мен жазушылары, әдебиет сыншылары кеңінен үн қатты. Оның шығармашылығы туралы мақалалар, «Қара сөздеріне» арналған зерттеулер Корея мен Қытайдан, Үндістан мен Ираннан, Еуропа елдері мен АҚШ-қа дейінгі әлемнің көптеген мемлекеттерінде жарияланды. Бұл мақалалар мен зерттеулерде ұлы ақын шығармашылығының Батыс пен Шығыс елдерінде қабылдануы кеңінен қарастырылып, оның әлем әдебиетіндегі рөлі ашып көрсетілген. [3, 57 б.].

Бүгінгі күні Абай мұрасы әлем мәдениеті қазынасының ажырамас бір бөлігіне айналды, ал оның есімі қазіргі заманның ұлы ақындарының қатарында тұр.Абай мұрасы – түркі мәдениетінің бір бөлігі. Өзбек ғалымы Абдулла Рустамов Абайды «Адам жанының емшісі» деп атаған болатын. Ол пайымдағандай, Абай шығармалары ғасырлар сүзбесінен өткеннен кейін де өзінің өзектілігі мен маңыздылығын жойған жоқ. «Өлең жолдарынан көптеген сұрақтарға жауаптар табуға болады, жаралы жүректі емдеуге болады, жаңа арманға беріліп, қиял жетегінде кетуге болады, жай ғана – оның тақуа сөздерінен жаңылып қалуға болады. Ақын өлеңдері – бұл жаралы жүректер қуанышы, бұл әлсіздер үшін күш, бұл түңілгендер үшін тірек пен қолдау». А.Рустамов Абай поэзиясын «Өз бастауын биік те қуатты таудан алатын» ұлы сарқырамамен салыстырады, ал «Адамдардың көңіл күйі үшін оның өлең жолдары өмірді жасартатын сиқырлы сусын ретінде қызмет етеді». [2,224 б].

Ұлы ақынның ақындығы қанша ұлы болса да, бір күнде бір-ақ бұрқ етіп басталмайды. Оның 1882 жылға дейінгі ақындығының ұзақ ізденушілік алды бар. Осылай екені даусыз. Сол ретте ол, кейде ауызша өлең шығарып, кейде кітапшалаған тілмен жазба өлең шығарып іздене жүріп,бір шақтарда «Абралыға», «Сап-сап, көңілім», «Тайға міндік» тәрізді талай тамаша өлеңдерін туғыза жүрген.Сондағы біздің олқылығымыз не? [1, 463 б.].

Көпшілік болып осыған тың еңбек, дерек қосқанымыз жөн.Еңбексіз, дерексіз құрғақ күдікшілер Абай мұрасына көмек етпейді. Біздің бәрімізге зор талап қоюшылар, жұртшыдықтың алдында ондай адаамдар өз басына да арзан олжа, еңбексіз оңай абырой қоса қояды деп сенуге қиын.Абай жөнінде істеген азды-көпті еңбек болса, оны сынағанда көмек бере сынағанды түгел құптаймыз. Абайды тануға сан саланың білімпаздары ат салысып, біздің зерттеушілік ойымызды түзу бағыттауға көп жағынан жәрдемші болып келді. Соның нәтижесінде, белгілі кемшіліктері болса да, бірнеше әдебиетшінің қомақты еңбек тудырғандары бар.

Бұл күнде өзім түсінген Абайды тану ғылымының бір нәтижесі – «Абай жолы» роман-эпопеясы деп білемін. Екінші нәтижесі, қолжазба күйде жүрген ғылымдық зерттеу – Абай жөніндегі монография. Бұл еңбектердің еш олқылығы жоқ деуге болады. Абайды тану мәселесін өзінің қыңыр-қияс, бұлдыр-бұраң есебіне қарай «бұрын пайдаланамын» дегендерге қазағымыздың жол бермейтініне көзіміз кәміл жетеді.

***Пайдаланылған әдебиеттер тізімі:***

1.Абай (Ибраһим Құнанбаев) Шығармалары / Б.Қанапиянов, Б.Хабдина/ Қазақстан Республикасы Білім және ғылым министрлігі, - Алматы: «Жібек жолы» баспа үйі, 2019. – 488 бет - ISBN 978 – 601 – 294 – 292 – 7

2. Абай Құнанбаев. Монографиялық зерттеулер мен мақалалар (Құрастырып, баспаға әзірлеген Н. Ақбаев). – Алматы, «Санат», 1995. – 320 бет. ISBN 5- 7090 – 0210 – 0

3. «Таным баспалдақтары». Қ.Салғараұлы – Алматы. – «Қазақстан», 1993. – 120 б.

4. «Даңқты адамдар»АБАЙ. / Бисенбаев П.Қ.- Алматы: «Аруна» баспасы, 2017. – 24 бет. – Сер.: «Даңқты адамдар».

5. Абай (Ибраһим Құнанбаев). Өлең - сөздің патшасы. - Алматы: Дәуір, 2006.- 566 б.

6. Әуезов М.О. Абайтану дәрістерінің дерек көздері. - Алматы: Санат, 1997.- 448 б.